text: Adverteixen de la presència d'un nadó dins el vehicle.
  AMN 15/07/2020 - 11:04:33
  Adverteixen de la presència d'un nadó dins el vehicle
  El Govern de les Illes Balears ha editat triangles adhesius amb l'eslogan "Ep, no badis!" per advertir que, dins un automòbil, hi viatja un nadó. S'ha fet una tirada de 23.000 exemplars, dels quals de moment se n'han distribuït 12.700 a clíniques i hospitals amb unitats de pediatria i de maternitat, als consells insulars, a tots els ajuntaments de les Illes Balears i a altres entitats com ara concessionaris de cotxes. D'aquesta manera, se cerca posar-los a disposició dels usuaris que en puguin necessitar un. Les persones interessades també en poden sol·licitar a la Direcció General de Política Lingüística.
  Aquesta acció, que es va posar en marxa l'any 2018, té l'objectiu de fer més visible la llengua catalana als carrers dels pobles i ciutats de les Illes Balears, alhora que es fomenta la seguretat vial. Segons ha explicat la directora general de Política Lingüística, Beatriu Defior, "la iniciativa té molt bona acollida" i és "una de les accions que duim a terme des del Govern per incrementar la presència de la llengua catalana en el paisatge lingüístic del país".